b'\n_START_ARTICLE_\nSmeh\n_START_PARAGRAPH_\nSmeh je izrazno vedenje \xc4\x8dloveka, ki se obi\xc4\x8dajno pojavi kot odziv na komi\xc4\x8dno ali razvedrilno situacijo. Kljub temu, da je eden najprepoznavnej\xc5\xa1ih \xc4\x8dustvenih izrazov veselja, pa se v\xc4\x8dasih smeh pojavlja tudi kot izraz olaj\xc5\xa1anja po prenehanju nevarnosti ali kot obrambni mehanizem v stanjih strahu._NEWLINE_Smeh je vedenjska prvina, ki igra pomembno vlogo v medosebnih odnosih in daje \xc4\x8dustven kontekst verbalnemu sporo\xc4\x8danju, v dru\xc5\xbebi ljudi pa izra\xc5\xbea pozitivno stali\xc5\xa1\xc4\x8de smejo\xc4\x8dega posameznika. Gre za univerzalen odziv, pri katerem ne prihaja do medkulturnih razlik, saj je vrojen in spontan. Poleg tega pa je smeh tudi ena od dejavnosti, ki nas lo\xc4\x8di od \xc5\xbeivali._NEWLINE_Smeh povzro\xc4\x8dajo tudi nekatere zau\xc5\xbeite substance. Primer je vdihavanje du\xc5\xa1ikovega oksida, ki se zaradi povzro\xc4\x8danja smeha imenuje tudi smejalni plin. U\xc5\xbeivanje marihuane lahko prav tako izzove silovite izbruhe smeha. Tudi zunanji dra\xc5\xbeljaji, na primer \xc5\xbege\xc4\x8dkanje, lahko povzro\xc4\x8dijo smeh._NEWLINE_Veda, ki se ukvarja s smehom, se imenuje gelotologija (gr\xc5\xa1ko gelos = smeh). Gre za medicinsko stroko, ki preu\xc4\x8duje vpliv smeha na telesno zdravje in psiholo\xc5\xa1ko stanje \xc4\x8dloveka.\n_START_SECTION_\nVpliv smeha na telesno in du\xc5\xa1evno stanje\n_START_PARAGRAPH_\nPozitiven vpliv humorja in smeha na na\xc5\xa1e mentalno in telesno po\xc4\x8dutje (kar je podro\xc4\x8dje pozitivne psihologije) dokazujejo rezultati mnogih \xc5\xa1tudij. \xc5\xbde Freud je trdil, da nam humor pomaga, da se bolje odzovemo na stres in negativna \xc4\x8dustva pretvorimo v pozitivna, Musek (2010) pa je zaklju\xc4\x8dil, da posamezniki, ki se pogosto smejijo, redkeje do\xc5\xbeivljajo negativna \xc4\x8dustva, kot so tesnoba, depresivnost in osamljenost. Godfrey (2004) v svoji razpravi o u\xc4\x8dinkih humorja omenja blagodejne u\xc4\x8dinke na kardiovaskularni sistem, zni\xc5\xbeanje krvnega pritiska, zmanj\xc5\xa1anje koncentracije stresnih hormonov, izbolj\xc5\xa1anje imunskega sistema ter bla\xc5\xbeje zaznavanje telesne bole\xc4\x8dine.\n_START_SECTION_\nSmejalna terapija\n_START_PARAGRAPH_\nZaradi vseh ugodnih u\xc4\x8dinkov se smeh vse pogosteje za\xc4\x8denja preu\xc4\x8devati kot potencialen na\xc4\x8din za izbolj\xc5\xa1anje postopka psihoterapije, ali pa se celo uporablja kot samostojna oblika terapije, ki se imenuje smejalna terapija ali terapija s smehom._NEWLINE_Na sre\xc4\x8danjih smejalne terapije se udele\xc5\xbeenci najprej pou\xc4\x8dijo o delovanju smeha na telo, nato pa pod vodstvom za to usposobljenih strokovnjakov izvajajo vaje, ki vklju\xc4\x8dujejo meditacijo s smehom, vadbo z dolo\xc4\x8denimi sklopi mi\xc5\xa1ic, v\xc4\x8dasih pa tudi ples in petje. S\xc4\x8dasoma se nau\xc4\x8dijo tudi strategij pozitivnega razmi\xc5\xa1ljanja in, pri \xc4\x8demer zelo pomagajo tudi vaje, ki vklju\xc4\x8dujejo pozitivno medsebojno \xc4\x8dustveno interakcijo (masa\xc5\xbee, izmenjavanje pozitivnih misli ...)._NEWLINE_Zaradi preprostosti in cenovne ugodnosti se v zadnjih letih smejalno terapijo vse pogosteje uporablja za zdravljenje depresije, motnje, ki je v sodobnem svetu v porastu, zlasti med starej\xc5\xa1imi ljudmi. Rezultati mnogih raziskav ka\xc5\xbeejo na pozitivne u\xc4\x8dinke smeha na depresijo, spanje ter kvaliteto zdravja na splo\xc5\xa1no, zlasti bole\xc4\x8dine v telesu, poleg tega pa imajo pozitiven u\xc4\x8dinek na posameznike \xc5\xbee sre\xc4\x8danja sama, saj kvalitetno pre\xc5\xbeivljanje \xc4\x8dasa v dru\xc5\xbebi pogosto omili ob\xc4\x8dutek osamljenosti, ki prispeva k depresiji in je pri starej\xc5\xa1ih ljudeh zlasti pogosta.'